苏辙
次韵秦观秀才携李公择书相访
济南三岁吾何求，史君后到消人忧。
君言有客轻公侯，扁舟相従古扬州。
致之匹马恨无力，千里相望同异域。
诵诗空使四坐惊，隐居未易凡人测。
史君南归无限情，鸿飞携书堕我庭。
此书兼置昔年客，袖中秀句淮山青。
老夫强颜依府县，堆案文书本非愿。
清谈亹亹解人颐，安得坐右长相见。
狂客吾非贺季真，醉吟君似谪仙人。
末契长遭少年笑，白发应惭倾盖新。
都城酒贵谁当换，尘埃污面非良算。
归来泗上苦思君，莫待黄花秋烂漫。
〈秦君与家兄子瞻约秋后再游彭城。
〉